SKRIFTLIG FORESPØRGSEL E-1030/02

af Michiel van Hulten (PSE) til Rådet

(15. april 2002)

Om: Udnævnelse af ledende tjenestemænd i Rådet

I 1999 og 2000 fastlagde Kommissionen retningslinjer for udnævnelse af og karriereforløb for sine ledende tjenestemænd.

Disse bestemmelser indeholder følgende principper:

- meritter må være det fremherskende kriterium ved afgørelser om udnævnelser til ledende stillinger;

- ved forfremmelse af A1 og A2 tjenestemænd skal der tages behørigt hensyn til de regelmæssige bedømmelsesrapporter;

- det er en fast regel, at A1 og A2 tjenestemænd skal rotere efter 5 år og normalt ikke kan blive i en stilling mere end 7 år;

- der afholdes normalt udvælgelsesprøver til A1 stillinger.

1. Hvilke regler har Rådet for udnævnelse af og karriereforløb for sine ledende tjenestemænd?

2. Hvor mange A1 og A2 tjenestemænd er der ansat i Rådet? Hvor mange kvinder? Hvor mange tilhører etniske minoriteter?

3. Hvor mange af de nuværende A1 og A2 tjenestemænd i Rådet har siddet i deres stilling i 5 år eller længere? Hvor mange har siddet i deres stilling i 7 år eller længere?

4. Hvor mange åbne udvælgelsesprøver er der blevet afholdt siden 1999 med henblik på udskiftning af A1 og A2 tjenestemænd?

5. Planlægger Rådet at afholde åbne udvælgelsesprøver for fremtidige stillinger på A1 og A2 niveau? I benægtende fald, hvorfor ikke?

Svar

(30. september 2002)

Rådet kan meddele det ærede parlamentsmedlem, at det ved udnævnelsen af ledende tjenestemænd i Rådet anvender de procedurer, der er fastsat i vedtægten og andre relevante tekster(1). Alle ledige stillinger på A1- og A2-niveau opslås internt i overensstemmelse med vedtægtens artikel 4. I relevante tilfælde fremsendes stillingsopslaget i overensstemmelse med vedtægtens artikel 29, stk. 2(2), ligeledes til de øvrige institutioner og til medlemsstaterne. Den ledige stilling kan eventuelt opslås i nationale og/eller

internationale dagblade eller fagtidsskrifter. En rådgivende udvælgelseskomité nedsat af ansættelsesmyndigheden gennemgår de ansøgninger, der er modtaget inden for den offentliggjorte tidsfrist, og opstiller en liste over de ansøgere, som komitéen finder bedst egnede i forhold til de specifikke stillingskrav. Ansættelsesmyndigheden bestræber sig på i overensstemmelse med vedtægtens artikel 27 at ansætte tjenestemænd, der opfylder de højeste krav til kvalifikationer, indsats og integritet. Den foretager sin udvælgelse blandt medlemsstaternes statsborgere på et så bredt geografisk grundlag som muligt, og uden at tage hensyn til race, tro eller køn.

Herefter indkaldes ansøgerne til samtale. Dernæst fremsendes en rapport og en liste over egnede ansøgere til ansættelsesmyndigheden. Når det drejer sig om besættelse af A1-stillinger, stiller Rådets vicegeneralsekretær om fornødent efter yderligere samtaler forslag om udnævnelse til ansættelsesmyndigheden, hvorefter Rådet, der har de personlige aktmapper vedrørende ansøgerne på listen til sin rådighed, træffer afgørelse.

Når der er tale om besættelse af A2-stillinger, træffer ansættelsesmyndigheden, vicegeneralsekretæren, afgørelse på baggrund af rapporten fra den rådgivende udvælgelseskomité og om fornødent efter yderligere samtaler. En undersøgelse af den aktuelle situation viser, at 2 af de 14 nuværende generaldirektører og 19 af de 33 nuværende direktører forud for deres udnævnelse på A2-niveau var tjenestemænd i Generalsekretariatet. Rådet understreger, at det således, som nævnt i første afsnit, har handlet i fuld overensstemmelse med bestemmelserne i retsforskrifterne om udnævnelse af tjenestemænd på A1- og A2-niveau.

De anvendte procedurer er åbne for tjenestemænd i alle Fællesskabets institutioner og i kraft af de oplysninger, der fremsendes til myndighederne i medlemsstaterne, også for statsborgerne i medlemsstaterne. Selv om den beskrevne procedure måske ikke helt svarer til en åben eller almindelig udvælgelsesprøve i vedtægtens forstand, finder Rådet, at der er tale om en virkelig åben procedure, idet den på et bredt grundlag åbner mulighed for ansøgninger fra personer både inden for og uden for instititutionerne, som opfylder de nødvendige betingelser.

De vedlagte tabeller indeholder de statistiske oplysninger, som det ærede medlem har anmodet om (jf. forespørgslens punkt to og tre).

>TABELPOSITION>

>TABELPOSITION>

(1) Navnlig Rådets afgørelse af 20. oktober 1999.

(2) Ved ansættelse af tjenestemænd i lønklasserne A1 og A2 () kan ansættelsesmyndigheden anvende en anden procedure end udvælgelsesproceduren.